შავი გაზაფხული (კუბა)
შავი გაზაფხული — ამ ტერმინით აღნიშნავენ კუბის 2003 წლის სადამსჯელო ღონისძიებებს დისიდენტების წინააღმდეგ. მთავრობამ დააპატიმრა სულ 75 დისიდენტი, მათ შორის 29 ჟურნალისტი, ისევე როგორც ბიბლიოთეკარები, ადამიანის უფლებათა და დემოკრატიის აქტივისტები იმ საბაბით, რომ ისინი აშშ-ის ჯაშუშები იყვნენ და ეხმარებოდნენ მის მთავრობას. ორგანიზაცია „საერთაშორისო ამნისტიამ“ (Amnesty International) ისინი სინდისის პატიმრებად შეაფასა. სადამსჯელო ღონისძიებები 2003 წლის 18 მარტს დაიწყო და ორ დღეს გასტანა. იქიდან გამომდინარე, რომ ის აშშ-ის ერაყში შეჭრის პარალელურად დაიწყო, მის შესახებ მინიმალური ცნობები გავრცელდა. ევროკავშირმა ეს ყოველივე ადამიანის უფლებების ძალადობრივ დარღვევად შეაფასა და კასტროს რეჟიმს 2003-დან 2008 წლამდე სანქციები დაუწესა. დაპატიმრებების ეს სერია კი შეაფასა როგორც „ადამიანის ყველაზე ელემენტარული უფლებების დარღვევა, განსაკუთრებით კი შეხედულებისა და პოლიტიკური მოსაზრებების თავისუფლად გამოთქმის“. საბოლოოდ, ამ დროისათვის (2011) ყველა დისიდენტი გათავისუფლებულია, ზოგიერთი მათგანი კი 2010 წლის დასაწყისში ესპანეთში გადასახლდა.